b'\n_START_ARTICLE_\nViggo Klein\n_START_PARAGRAPH_\nViggo Klein (6. september 1850 i K\xc3\xb8benhavn \xe2\x80\x93 13. april 1913 sammesteds) var en dansk arkitekt.\n_START_SECTION_\nKarriere\n_START_PARAGRAPH_\nHan var s\xc3\xb8n af kasserer, justitsr\xc3\xa5d Peter Klein (1800-1859) og Ida f\xc3\xb8dt Bramsen (1815-?), kom i t\xc3\xb8mrer-, senere snedkerl\xc3\xa6re efter sin konfirmation 1864 og blev dimitteret fra C.V. Nielsens tegneskole 1867. Klein gik p\xc3\xa5 Kunstakademiet fra december 1867 til marts 1882, hvor han fik afgang som arkitekt. Han tegnede hos sin sl\xc3\xa6gtning August Klein og hos Charles Abrahams. Han fik st\xc3\xb8tte fra Staten til en studierejse i Tyskland._NEWLINE_Viggo Klein rejse dern\xc3\xa6st til Japan, hvor han var ansat i post- og dampskibsselskabet Mitsubishi 1882-84 og bl.a. tegnede kontor- og lagerbygninger, kajmure og brobygninger, der til dels var p\xc3\xa5begyndt af en fransk civilingeni\xc3\xb8r ved navn Lescasse. Samtidig fungerede Klein som kondukt\xc3\xb8r p\xc3\xa5 selskabets bygninger i Tokyo og Yokohama. Han rejste hjem til Danmark via USA._NEWLINE_Hjemvendt til Danmark drev han fra 1887 egen tegnestue sammen med Andreas Thejll og tegnede en del villaer og industribygninger, bl.a. Skovshoved Hotel. Villaen Carl Baggers All\xc3\xa9 7 (1887) vidner om en tidlig brug af pal\xc3\xa6stil. Viggo Klein er mest kendt for Tuborgflasken, som han tegnede til Den Nordiske Industri-, Landbrugs- og Kunstudstilling i Kj\xc3\xb8benhavn 1888 i Tivoli. Flasken er opf\xc3\xb8rt over en t\xc3\xb8mmerkonstruktion og udvendigt bekl\xc3\xa6dt med bemalede zinkplader. Etiketterne har v\xc3\xa6ret \xc3\xa6ndret nogle gange, men formen fremst\xc3\xa5r i dag som, da den blev skabt. Flasken blev flyttet til Tuborgs omr\xc3\xa5de p\xc3\xa5 Strandvejen i 1889 og har siden st\xc3\xa5et som vartegn for bryggeriet. _NEWLINE_Klein \xc3\xa6gtede den 11. juni 1884 i K\xc3\xb8benhavn Augusta Helene Driessen (26. januar 1855 i Sachsen \xe2\x80\x93 24. september 1915 i K\xc3\xb8benhavn), datter af k\xc3\xb8bmand Carl Friedrich Oswald Driessen fra Chemnitz (1829-1886) og Amalie Augusta Drechsel (1831-?). _NEWLINE_Han er begravet p\xc3\xa5 Holmens Kirkeg\xc3\xa5rd.'